Poštovani,
Nenadano, našu zemlju zadesile su strašne elementarne nepogode. Mnogo naših vršnjaka je ostalo bez domova. Sve što su poznavali i voleli uništila je i odnela voda. Smatramo, kao i veliki broj ljudi, da bi bilo kranje nehumano da ih još teraju da rade prijemni ispit. Oni nemaju ništa, nemaju knjige i zbirke iz kojih će da uče. Biće veoma teško organizovati im pripremnu nastavu jer su im škole oštećene u poplavama. Suludo je misliti da će biti nešto spremniji da ga rade u avgustu. Čak iako im se obezbede pristojni uslovi, oni neće biti u psihičkom stanju da ga rade. Takodje, mnoga deca žele da upišu beogradske škole, ali će u avgustu ostati u drugom krugu i za njih neće biti mesta.
Iako naše kuće nisu bile poplavljene, mi smo se jako zabrinuli i potresli situacijom u zemlji. Želeli smo da pomognemo. Volontirali smo svuda gde smo mogli, prikupljali pomoć u vidu odeće, obuće i vode. Takođe, puno beogradske dece primilo je svoje vršnjake koji nisu imali gde da odu. Mnoge škole odrekle su se proslave mature i novac donirale u humanitarne svrhe. 
Prijemni ispit radi se na nivou države i ne treba da se održi ako jedna trećina Srbije nije u mogućnosti da ga radi. 
S druge strane, sva deca bi trebalo da budu jednaka jer nije pošteno da jedni rade u junu, a drugi u avgustu. Nažalost, ima mnogo dece koja su van poplava izgubile svoje najbliže i imaju svoje porodične probleme podjednako teške kao i deca iz poplavljenih područija. Pitaju se zašto i oni nemaju pravo da rade u avgustu. Svi bi trebalo da rade test u isto vreme, ali zbog ovogodišnje situacije to je nemoguće. 
Takodje, i pored ovih poplava, nezapamćenih u istoriji ove zemlje, oko prijemnog ove godine bila je velika zbrka. Našoj generaciji uveden je novi kombinovani test koji sadrži 5 predmeta iz priordnih i društvenih nauka. Prvenstveno, tek u januaru ove godine saznali smo da će se kombinovani test zvanično održati. Tada smo dobili i zbirke. Dobili smo ih kasno jer je vreme u drugom polugodju svih prethodnih godina bilo namenjeno savlađivanju 2 predmeta. Za 7 predmeta zbirke je trebalo da budu izdate mnogo ranije, već u početkom godine. Uz to, zbirke su neispravno urađene i sadrže pogrešne odgovore na neka pitanja. Morali bi prvenstveno da naučimo sve to, jer će na testu biti 100% nepoznato gradivo i neće biti ista pitanja kao iz zbirke. Nismo imali odakle da učimo jer su nam knjige nakon svake završene školske godine oduzete. Neizvesno je bilo i bodovanje i broj pitanja i više puta se menjao. Pripremne nastave su bile neuspešne. U nekim školama, nastavnici su se čak i potrudili, ali to nije imalo puno uspeha. 
Celokupno smo loše pripremljeni,a ministarstvo prosvete je bilo loše organizovano. Za veoma kratko vreme, promenila su se 3 ministra. Jedan od njih nije čak ni znao da odgovori na osnovno pitanje sa kombinovanog testa. Kako ćemo onda mi? Konfuzna je cela organizacija testa. Ne može se sve svaliti na decu. Od tog testa zavisi naša budućnost i trebalo mu je mnogo ozbiljnije pristupiti.
Ovo nije dobra godina za eksperimentisanje.
 
Zato smo i organizovali ovaj protest, pod parolom: "Neka se i naš glas čuje!". Protest će se održati u 11:30 časova, u ponedeljak 26.05.2014. ispred Narodne skupštine.
Naš cilj je, prvenstveno, bio da se ukine mala matura u potpunosti, ali pod zahtevima ministarstva prilagodili smo naše ciljeve. Ako se već, da bi se završila osnovna škola, mora raditi završni isptit, naš cilj je da se mala matura ne boduje i da se za upis u srednje škole boduje samo uspeh na krajevima školskih godina. 
Protest se brzo proširio na većinu osmaka Beograda, a i dobili smo podršku osmaka cele Srbije. Mnogo dece je zaintereosvano i bio je veliki odaziv. To samo pokazuje da nisu bitne ni godine, ni struka, kao ni zvanje i da i mi, kao ravnopravni gradjani ove zemlje, imamo pravo da iskažemo svoje stavove. Pogotovu što se ovaj ispit tiče najviše nas, osmaka.
Moramo naglasiti da ovim protestom ne napadamo nikoga lično, niti smo protiv bilo koje osobe, institucije ili države, već isključivo protiv odluke o maloj maturi. Pored velike grupe dece, imamo i veliku podršku roditelja, kao i profesora i direktora, pa čak i vas. 
Značilo bi nam kada bi nam poslali napismeno da nas podržavate, ako ne u svemu, makar u nekom delu. Najviše od svega bi nam značilo kada bi prisustvovali protestu i rekli javno par reči. 
Unapred, puno hvala!
 
Veliki pozdrav, 
osmaci Beograda

